STILTETYD | News24
LAST UPDATED: 2017-12-13, 12:12
Om oor te klim
DIE skrywer van die liedjie: "Vat die trein na Margate toe" het seker 'n baie diep bedoeling met die lied gehad, want daar is geen trein na Margate toe nie. Die term "om oor te klim," is seker nie aan ons almal meer so bekend nie. Lank, lank gelede in Suid Afrika het ons meesal met die trein gaan vakansie hou in die Kaap. Dan het jy by êrens by 'n stasie oorgeklim op 'n ander perron en die trein het verder gestoom. Die bekende Ferdinand Deist beskryf die lewe as 'n treinreis, 'n reis tussen twee stede sonder 'n direkte verbinding. Hy beskryf die lewe as 'n treinreis, 'n reis tussen twee stede sonder 'n direkte verbinding, êrens moet jy oorklim, miskien meer as een keer.
Tussen die beginpunt van gebore word en die eindpunt van te sterwe lê daar 'n hele aantal tye op die rooster van die lewe. Nou weet ons dat die lewe nie altyd voorspelbaar is nie. Daar is gedurig oorstap of oorklimpunte in die lewe. Of ons trek na 'n nuwe dorp, of ons verander van werk, die geboorte van kinders, die eerste dag en die laaste dag van skool. Al hierdie oorgange in die lewe veroorsaak sy eie stres. Die einde van die jaar is besonder stresvol vir baie mense. Vanweë die lewenskoste hou ons al korter vakansie en rus nie uit soos ons behoort nie. Ook die Bybelse Josua het so 'n oorgang beleef. Hy moes sy volk die Beloofde land inlei. Dit het hom onseker en angstig gemaak. Onthou, hy was die verkenner wat die volk bemoedig het met die woorde: "Ons kan!"
Daar kom egter tye in selfs die dapperste mense se lewe dat ons voel ons kan nie meer nie. Ek het vir jou goeie nuus hier by die einde van die jaar. God is by jou. Christus is Immanuel. Josua hoor in Josua 1:9 " Wees sterk, wees vasberade, moenie bang wees nie, want Ek, Die Here jou God, is by jou oral waar jy gaan."
Hoor dit, kind van God, hier by die oorklimplek tussen die Ou en die Nuwe Jaar. Jy is tot alles in staat deur Christus wat jou krag gee.